b'\n_START_ARTICLE_\nDusakas\n_START_PARAGRAPH_\nDusakas (vok. Dussack, i\xc5\xa1 Duss\xc3\xa4gge ar Tisacke, i\xc5\xa1 \xc4\x8dek. tes\xc3\xa1k)\xc2\xa0\xe2\x80\x93 apie XVI a. Vokietijoje atsirad\xc4\x99s mokomasis gele\xc5\xbetinis ginklas, priskirtinas kalavijams. Tai palyginus trumpas viena\xc5\xa1menis ginklas, skirtas treniruotis kautis fal\xc4\x8dionu ar kitu pana\xc5\xa1iu trumpu viena\xc5\xa1meniu ginklu. Pla\xc4\x8diau \xc4\x97mus treniruot\xc4\x97se naudoti dusakus dvikovos dusakais tapo savoti\xc5\xa1ka sporto \xc5\xa1aka, ne tik treniruot\xc4\x97 ruo\xc5\xa1iantis kautis kitais koviniais ginklais._NEWLINE_Dusakas dar vadinamas dusack, dysack, tesak, tuseckn, thuseckn, disackn, dus\xc3\xa4gge, dusegge, dusegg._NEWLINE_Dusakas atsirado i\xc5\xa1 paprast\xc5\xb3 did\xc5\xbei\xc5\xb3j\xc5\xb3 peili\xc5\xb3. Dusako gele\xc5\xbet\xc4\x97 gana trumpa (70\xe2\x80\x9390 cm), stora, viena\xc5\xa1men\xc4\x97, ne\xc5\xbeymiai i\xc5\xa1lenkta, smail\xc4\x97janti. Dusakus darydavo i\xc5\xa1 med\xc5\xbeio. \xc5\xbdinomas tik vienintelis metalinio dusako egzempliorius. Ra\xc5\xa1tuose aptinkama u\xc5\xbeuomin\xc5\xb3, kad dusakus darydavo ir i\xc5\xa1 odos._NEWLINE__NEWLINE_Dusakai paprastai neturi atskiros rankenos. Ranken\xc4\x85 atstoja dusako gele\xc5\xbet\xc4\x97s pamate i\xc5\xa1pjautas pailgas ply\xc5\xa1ys, pro kur\xc4\xaf praki\xc5\xa1ami pir\xc5\xa1tai ir suimamas ply\xc5\xa1io kra\xc5\xa1tas, kuris ir atstoja ranken\xc4\x85, tuo tarpu kitas kra\xc5\xa1tas atstoja lankel\xc4\xaf. Tokia netikra rankena neturi skersinio ar buo\xc5\xbeel\xc4\x97s._NEWLINE_N\xc4\x97ra \xc5\xbeinoma n\xc4\x97 vieno i\xc5\xa1likusio medinio ar odinio dusako. Vienintelis \xc5\xbeinomas egzempliorius\xc2\xa0\xe2\x80\x93 gele\xc5\xbeinis. Pagal \xc5\xa1\xc4\xaf egzempliori\xc5\xb3 kartais rekonstruojami metaliniai dusakai kaip normal\xc5\xabs ginklai. \xc5\xa0ie hipotetiniai metaliniai dusakai neturi normalaus efeso, kur\xc4\xaf atstoja ilga \xc4\xafkot\xc4\x97 (be ant \xc4\xafkot\xc4\x97s pritvirtintos rankenos), kurios galas u\xc5\xbelenktas pirmyn, kad pats galiukas pasiekt\xc5\xb3 apatin\xc4\xaf gele\xc5\xbet\xc4\x97s kamp\xc4\x85. U\xc5\xbelenktoji \xc4\xafkot\xc4\x97s dalis veikia kaip rankenos lankelis. \xc5\xa0iais laikais tokie dusakai gaminami kaip tikr\xc5\xb3j\xc5\xb3 kopijos, nors ne\xc5\xbeinoma, ar tipi\xc5\xa1ki t\xc5\xb3 laik\xc5\xb3 dusakai buvo tokie._NEWLINE__NEWLINE_Rekonstruoti metaliniai dusakai neretai irgi turi ply\xc5\xa1\xc4\xaf kaip rankenos pakaital\xc4\x85 .'